Milé sestry a bratia,

prihováram sa Vám v situácii, kvôli ktorej sa nemôžeme osobne stretávať. Nemohli sme mať plenárne, duchovné ani celoslovenské stretnutie, ktoré nám všetkým veľmi chýbajú. Žiaľ, túto skutočnosť musíme prijať. Napriek tomu Vás chcem povzbudiť, aby sme sa duchovne spojili v modlitbách a mysleli jeden na druhého. Prosme, aby nás dobrotivý Pán Boh požehnával, ochraňoval, posilňoval a viedol v tejto ťažkej dobe. Samozrejme v tomto duchu myslíme aj na našich núdznych, chudobných a opustených. Prosme o silu a vytrvalosť v našich predsavzatiach a poslaní, aby sa čo najmenej ľudí cítilo osamelých, opustených a bez pomoci. Mnohí sa pýtame ako bude ďalej?

 Nestrácajme nádej a dôveru v Boha, stále majme odvahu kráčať za Kristom, On je Cesta, Pravda a Život. Podajme pomocnú ruku tam, kde je to najviac potrebné, povzbudzujme sa navzájom i svojich blížnych, posilňujme seba aj ich modlitbou.

Chcem Vás informovať, že Dom nádeje v Bratislave pokračoval so službou denného stacionára aj napriek nekonečným opatreniam z ministerstiev, ktoré sa každý deň menili a s tým spojené aj neustále testovanie zamestnancov. Pre každého z nás je to osobná skúška pokory, poslušnosti a pravdivého poznania seba samého. Žijeme v dobe plnej neistoty a obmedzení. Vieme však, že v tom nie sme sami, veríme v Božiu Prozreteľnosť a vieme, že príde čas, keď sa radostne stretneme po nútenom odlúčení.

Pripojme sa tiež k vyhláseniam našej Cirkvi ako napr.: piatkový pôst za odvrátenie pandémie, modlitby posvätného ruženca v šaštínskej bazilike pri nohách Sedembolestnej Panny Márie, či rôznym aktivitám za odvrátenie pandémie, ktoré vysiela TV LUX alebo rádio Lumen.

Blížia sa Vianoce, pred nami je advent - čas čakania na príchod, narodenie Božieho syna. Spoločne sa pripravme a vyprosujme si milosť na dôstojné oslávenie Ježišovho narodenia v našich rodinách. To Vám všetkým praje Vaša sestra Libuša M